
1. Lucrările summit-ului NATO de la Bruxelles

 

La 13 iunie a.c. au avut loc la Bruxelles lucrările summit-ului Alianţei Nord-Atlantice, desfăşurate în prezenţa şefilor de stat şi de guvern ai statelor membre NATO.

Preşedintele american, George W. Bush, şi-a exprimat sprijinul pentru politica de apărare a Uniunii Europene, “atât timp cât aceasta nu afectează coeziunea NATO, iar europenii vor cheltui mai mult în acest domeniu”. “Susţin identitarea europeană de securitate şi apărare atât timp cât ea nu subminează NATO”, a afirmat preşedintele american înaintea începerii lucrărilor summit-ului NATO. 

Preşedintele american a pus două condiţii pentru sprijinul acordat apărării europene: “transparenţa procesului de decizie al “Celor 15” faţă de ţările NATO care nu sunt şi membre ale Uniunii Europene, cum ar fi Turcia, şi voinţa europenilor de a contribui mai mult financiar la operaţiunile de menţinere a păcii desfăşurate de NATO”. 

“Statele Unite susţin cu fermitate extinderea NATO”, a declarat preşedintele american. “Întrebarea care se pune nu este cum, ci când va avea loc extinderea”, a spus George Bush. Preşedintele american a subliniat că “nimeni nu poate fi privat de dreptul de a face parte din Alianţa Nord-Atlantică şi că nici o ţară nu dispune de un drept de veto faţă de extindere”. “În mod evident, ţările care aspiră la integrarea în NATO trebuie să ia ele însele măsuri pentru a răspunde criteriilor Alianţei Nord-Atlantice”, a adăugat el. George W. Bush a confirmat că una dintre temele turneului său european o constituie chestiunea privind forţele europene de intervenţie rapidă. “Statele Unite susţin această iniţiativă, căci noi apreciem că forţele europene pot fi foarte utile, însă cu condiţia să reprezinte o completare a NATO, fără a pune în discuţie capacităţile operaţionale ale Alianţei”, a mai spus acesta.

*

Şefii de stat ai ţărilor din Alianţa Nord-Atlantică au anunţat, în cadrul reuniunii, că NATO va primi noi membri la summit-ul de anul viitor de la Praga. Deşi liderii Alianţei nu au discutat încă despre ce ţări ar fi invitate să se alăture NATO, ei au hotărît că un nou val de extindere va fi lansat peste un an şi jumătate la Praga. 

Preşedintele american, George W. Bush, a declarat, în discursul de deschidere al reuniunii, că “trebuie să întindem mâna pentru noi membri, pentru a extinde securitatea în întreaga Europă”. 

Preşedintele SUA a mai declarat că toate democraţiile europene care îndeplinesc criteriile stabilite de aliaţi pot să adere la NATO. El a subliniat că nu mai există linii care separă Europa în zone, şi că nici un stat din exteriorul Alianţei nu va putea bloca procesul de extindere. 

George W. Bush a prezentat liderilor ţărilor NATO viziunea sa asupra lumii şi a relaţiilor dintre Europa şi America şi a relansat dezbaterea privind viitorul extinderii spre est a Alianţei Nord-Atlantice. 

Vizita preşedintelui Statelor Unite la cartierul general al NATO a clarificat pentru aliaţii europeni chestiunea continuării extinderii spre est a Alianţei, a proiectului american de apărare antirachetă şi a prezenţei militare a NATO în Balcani. 

Discuţia despre extinderea Alianţei a stagnat în ultimii doi ani, după summit-ul de la Washington din 1999, când Cehia, Ungaria şi Polonia au fost acceptate în NATO. Cu un an şi jumătate înaintea summit-ului de la Praga, când membrii Alianţei au promis să revizuiască procesul de extindere, “Cei 19” încep să lucreze la o strategie pe care să o prezinte candidaţilor. Aceştia au decis că extinderea NATO va continua şi că “varianta 0”, care prevede că uşa NATO rămâne deschisă, dar nici o ţară nu e invitată să intre, nu mai este în discuţie. Liderii Alianţei nu au dat nici o indicaţie cu privire la ţările care ar fi nominalizate pentru extindere, dar secretarul general al NATO George Robertson a subliniat că vor fi invitate acele ţări care pot contribui la întărirea securităţii aliaţilor şi nu cele care doar beneficiază de protecţia NATO. 

George W. Bush s-a declarat mulţumit de reacţia deschisă şi constructivă a celorlalţi şefi de stat ai ţărilor NATO în privinţa proiectului american de a construi un scut antirachetă. El a spus că a simţit o nouă receptivitate la propunerea americană. Fiind întrebat pe parcursul dezbaterilor dacă ar construi scutul de apărare antirachetă cu sau fără europeni şi dacă ar încălca unilateral tratatul ABM, care a asigurat echilibrul de securitate în timpul războiului rece, preşedintele american a răspuns că “este necesar ca scutul antirachetă să fie construit şi Statele Unite îl vor construi”. Preşedintele american a dat asigurări că proiectul va fi dezvoltat în cooperare şi consultare strânsă cu aliaţii europeni. El a subliniat însă că tratatul ABM e depăşit. Sistemul de apărare antirachetă ar fi un răspuns la noile condiţii strategice şi la noile ameninţări, venite din partea statelor precum Irak sau Coreea, ameninţări care au ieşit la iveală odată cu sfârşitul echilibrului dintre cele două superputeri din timpul războiului rece.

*

Şefii de stat şi de guvern din ţările membre ale NATO au trimis un semnal clar celor nouă ţări candidate la aderarea la Alianţa Nord-Atlantică, luându-şi angajamentul că vor lansa o nouă etapă a procesului de extindere. “La anul, la Praga, va avea loc o extindere”, a declarat secretarul general al NATO, George Robertson. Nouă ţări sunt, oficial, candidate la aderarea la NATO: România, Bulgaria, Slovacia, Slovenia, Macedonia şi Albania, plus cele trei ţări baltice - Letonia, Lituania şi Estonia. 

“Chestiunea cea mai controversată este dacă extinderea va include toate cele trei foste republici sovietice (Estonia, Lituania, Letonia). Probabil această chestiune nu va fi tranşată până anul viitor. Oficialii americani au reafirmat intenţia de extindere a NATO, fără a face nominalizări. Slovacia şi Slovenia sunt considerate inofensive şi cel mai bine pregătite, dar din punct de vedere strategic nu sunt importante. Bulgaria şi România, aflate la marginea tulburatei zone balcanice, sunt şi ele în competiţie. Albania şi Macedonia, ambele mici şi instabile, nu au nici o şansă realistă să intre în NATO în 2002. Şansele statelor baltice, care erau mici în anii trecuţi, s-au mărit. SUA, vocea dominantă din NATO, nu le exclud pentru viitoarea extindere. Iar candidaţii cu şanse şi la aderarea la UE nu vor putea fi respinşi.” se precizează într-un articol apărut în “Wall Street Journal” în ziua reuniunii NATO.

Preşedintele ceh, Vaclav Havel, a afirmat că printre aliaţi există un “consens general” pentru a invita Slovacia şi Slovenia şi că “opinia de a propune aderarea celor trei ţări baltice predomină în rândul aliaţilor”. 

“Anunţul pune capăt diverselor speculaţii referitoare la deschiderea Alianţei către un nou val de extindere”, a apreciat purtătorul de cuvânt al Ministerului slovac al Afacerilor Externe, imediat după declaraţia lordului Robertson. Slovacia consideră această declaraţie drept o “încurajare deosebită”. “Summit-ul NATO de la Praga devine astfel o şansă istorică pentru Slovacia, de care trebuie să profite din plin”, a adăugat acesta. 

Mai circumspect, ministrul estonian al Apărării, Juri Luik, a apreciat că NATO şi Uniunea Europeană “ar fi trebuit să accepte noi membri mai curând, pentru a sublinia comunitatea de valori între Est şi Vest”. 

Exprimîndu-şi deja ostilitatea faţă de precedenta extindere a NATO către Est, prin primirea Poloniei, Ungariei şi Republicii Cehe în Alianţă, în 1999, Rusia este îngrijorată mai ales de aderarea celor trei ţări baltice. Ministrul rus de Externe, Igor Ivanov, a recunoscut, totuşi, la sfârşitul lunii mai, în cursul unei întrevederi cu omologii săi din NATO, că Rusia “nu are drept de veto în această chestiune”. 

*

Preşedintele american, George W. Bush a apreciat că forţa de reacţie rapidă cu care Uniunea Europeană a decis să se doteze până în 2003 “este în interesul NATO”. 

“Este în interesul NATO ca Uniunea Europeană să dezvolte o forţă de reacţie rapidă. O forţă europeană puternică şi integrată în NATO ne-ar da mai multe opţiuni pentru a administra crizele atunci când Alianţa Nord-Atlantică alege să nu se implice”, a declarat preşedintele american. “NATO trebuie să fie generoasă cu ajutorul pe care îl acordă UE. Şi reciproc, UE trebuie să permită o participare a ţărilor din NATO care nu sunt membre ale UE”, a adăugat el, referindu-se implicit la blocarea de către Turcia a unui acord între NATO şi Uniunea Europeană. “Nu trebuie să ne risipim resursele limitate prin folosirea excesivă a eforturilor noastre”, a subliniat el.

Analiştii politici consideră că ideile expuse de preşedintele american privind forţa de reacţie rapidă au la bază un studiu al Pentagonului care sugerează crearea unei asemenea forţe americane. Conform acestui studiu, dat publicităţii la 14 iunie a.c., armata americană ar trebui să-şi dezvolte o forţă de acţiune comună capabilă să desfăşoare atacuri concertate asupra unor obiective aflate la distanţă . 

2. Lucrările summit-ului transatlantic de la Göteborg

 

La 14 iunie a.c., în prezenţa preşedintelui Comisiei Europene, Romano Prodi, a primul ministru suedez, Göran Persson şi a preşedintelui american, George W. Bush, au avut loc lucrările summit-ului transatlantic UE-SUA.

Statele Unite şi Uniunea Europeană şi-au afirmat, cu această ocazie, hotărârea de a continua o “cooperare strânsă” pentru promovarea păcii în Orientul Mijlociu, conform declaraţiei comune date publicităţii la încheierea summit-ului. “Vom continua să cooperăm strâns pentru promovarea păcii în regiune”, se mai afirmă în declaraţia comună.

Preşedintele George W. Bush şi liderii Uniunii Europene se declară “foarte serios preocupaţi de situaţia din Orientul Mijlociu”. “Nu vedem o alternativă la soluţia negociată pe baza rezoluţiilor 242 şi 338 ale Naţiunilor Unite”.

“Susţinem recomandările Comisiei Mitchell sub toate aspectele - încetarea violenţelor, măsuri de încredere şi reluarea negocierilor - şi salutăm iniţiativa constructivă în acest scop a Egiptului şi Iordaniei”, adaugă semnatarii declaraţiei.

La încheierea summit-ului, preşedintele american George W. Bush a declarat, de altfel, că Statele Unite şi europenii trebuie “să vorbească la unison” în privinţa Orientului Mijlociu, pentru “a determina încetarea ciclului violenţelor”.

Potrivit declaraţiei comune, Statele Unite şi Uniunea Europeană vor să “facă tot ce e posibil” pentru stabilizarea situaţiei din Macedonia. “Împreună, vom depune toate eforturile pentru a-i împiedica pe extremişti să submineze procesul democratic şi vom insista asupra necesităţii unor soluţii politice, şi nu militare”, precizează declaraţia comună.

“Vom continua să ne coordonăm eforturile pentru promovarea unei soluţii politice pentru criza actuală şi susţinem dialogul de reformă politică” angajat de Skopje, se arată în declaraţia comună .

*

Uniunea Europeană şi Statele Unite au recunoscut în cadrul lucrărilor desfăşurate la Göteborg că sunt în “dezacord în ceea ce priveşte protocolul de la Kyoto şi ratificarea sa”, dar au convenit să “continue dialogul” referitor la schimbările climatice.

În declaraţia comună finală după primul summit europeano-american, cele două părţi subliniază că problema încălzirii planetei este o “problemă urgentă, care cere o soluţionare mondială”.

“Suntem în dezacord în ceea ce priveşte protocolul de la Kyoto şi ratificarea sa, dar suntem hotărâţi să conlucrăm în toate instanţele competente”, au afirmat participanţii la summit, care au dat asigurări că “dialogul va continua”.

Protocolul de la Kyoto, semnat în 1997 sub egida ONU, care fixează drept obiective reducerea emanaţiilor de gaze cu efect de seră, aflate la originea schimbărilor climatice, a fost denunţat de administraţia Bush. Nici o ţară industrializată nu a ratificat încă acest protocol.

*

■ Declaraţia finală a reuniunii 

 

Preşedintele în exerciţiu al Uniunii Europene, primul ministru suedez, Göran Persson, şi preşedintele George W. Bush, au subliniat într-o declaraţie comună dată publicităţii la încheierea summit-ului transatlantic de la Göteborg, faptul că “ceea ce uneşte Europa şi SUA reprezintă o compensaţie pentru ceea ce le separă”. 

“Plecând de la această constatare, suntem hotărâţi să construim o abordare comună a mediului complex şi în permanentă schimbare în care trăim şi a noilor provocări care ne întâmpină”, se subliniază în documentul final. 

“Reînnoim angajamentul de a ne implica în rezolvarea în comun a celor mai urgente probleme bilaterale, regionale şi mondiale ale momentului”, au precizat preşedintele în exerciţiu al UE şi preşedintele SUA. 

În declaraţia finală, SUA şi “Cei 15” recunosc existenţa unui “dezacord” în privinţa ratificării Protocolului de la Kyoto. 

Preşedintele George W. Bush a anunţat că, deşi s-au retras din procesul de la Kyoto, vor depune toate eforturile alături de UE în vederea obţinerii “unui rezultat care să asigure protecţia mediului înconjurător şi o creştere economică stabilă compatibilă cu obiectivul comun al unei dezvoltări durabile”. 

Potrivit declaraţiei finale, SUA vor participa astfel alături de “Cei 15” la toate forumurile în care se vor aborda probleme legate de schimbările climatice, inclusiv la viitoarea Conferinţă a Naţiunilor Unite de la Bonn, din perioada 16-26 iulie a.c. 

Alte probleme bilaterale care au fost dezbătute în cadrul summit-ului transatlantic au fost legate de unele aspecte comerciale şi de cooperarea în vederea luptei împotriva SIDA şi a altor boli care devastează continentul african.

În legătură cu principala problemă regională analizată de înalţii reprezentanţi ai UE şi SUA, situaţia din fosta republică iugoslavă a Macedoniei, în declaraţia finală se precizează: “Împreună depunem toate eforturile pentru a împiedica extremismul să submineze procesul democratic şi insistăm asupra necesităţii unei soluţii politice, nu a uneia militare”. 

Pe de altă parte, preşedintele SUA şi şeful executivului de la Stockholm au apreciat că Organizaţia Tratatului Atlanticului de Nord nu poate răspunde apelului preşedintelui Macedoniei, Boris Traikovski, ca statele aliate să participe la dezarmarea Armatei de Eliberare Naţională a rebelilor etnici albanezi. 

Un alt subiect de larg interes abordat în cadrul summit-ului transatlantic şi care se regăseşte în declaraţia finală se referă la relaţiile dintre Republica Populară Democrată Coreeană (RPDC) şi Republica Coreea. UE şi SUA “susţin pe deplin politica preşedintelui sud-coreean Kim Dae-Jung pentru pace şi reconciliere în peninsula coreeană” şi consideră că “menţinerea angajamentului RPDC faţă de moratoriul privind testele nucleare şi faţă de procesul lansat la summitul intercoreean” are o importanţă majoră. 

“Dialogul intercoreean şi cooperarea, neproliferarea şi respectarea drepturilor omului vor rămâne subiecte de importanţă majoră pentru viitoarele progrese în dezvoltarea relaţiilor dintre UE, SUA şi RPDC”, se subliniază în document. 

Nu în ultimul rând, SUA şi UE au decis lansarea “unui nou şi ambiţios ciclu de negocieri comerciale multilaterale” cu prilejul reuniunii ministeriale a Organizaţiei Mondiale a Comerţului (OMC) de la Doha, în vederea “unei mai mari liberalizări” a schimburilor comerciale, a găsirii unui răspuns la “nevoile şi priorităţile statelor în curs de dezvoltare” şi în vederea “promovării creşterii economice”, singura care ajută “să se facă faţă provocărilor mondializării”.

 

3. Concluziile summit-ului european de la Göteborg

 

Premierul suedez, Göran Persson, a apreciat că summit-ul european de la Göteborg, care a avut loc în perioada 15-16 iunie a.c., a adresat “un semnal clar” ţărilor candidate, care pot fi acum sigure că extinderea Uniunii Europene este “ireversibilă”. 

Concluziile summit-ului menţionează sfârşitul anului 2002 ca dată la care s-ar putea încheia negocierile de aderare cu ţările candidate cele mai avansate. Cei care vor fi încheiat negocierile vor putea participa la alegerile pentru Parlamentul European din 2004 “în calitate de state membre”, a explicat Göran Persson, după încheierea summit-ului pe care l-a prezidat. 

Principalele puncte ale concluziilor adoptate de liderii europeni la încheierea summit-ului de la Göteborg sunt următoarele: 

▪ VIITORUL EUROPEI 

“Procesul de ratificare a Tratatului de la Nisa va continua în aşa fel încât să permită primirea de noi state membre începând de la sfârşitul lui 2002”. Ţinând cont de rezultatele referendumului din Irlanda, care respinge acest tratat, liderii europeni îşi reafirmă voinţa de “a ajuta guvernul irlandez să găsească mijloacele de a merge înainte”. 

▪ PROCESUL DE EXTINDERE 

“Procesul de extindere este ireversibil”, precizează “Cei 15”, sugerându-le ţărilor candidate la aderare că ar fi posibil ca negocierile să se încheie până la sfârşitul anului 2002 în cazul “celor care vor fi pregătiţi la această dată”. “Obiectivul urmărit este ca aceste ţări să poată participa la alegerile pentru Parlamentrul European din 2004”. 

“Cei 15” se declară mulţumiţi de progresele înregistrate de Turcia în cadrul strategiei sale de preaderare la UE. Ei au cerut, totuşi, acestei ţări să facă mai multe “progrese în anumite domenii, cum ar fi cel al drepturilor omului”. 

▪ RELAŢIILE UE - STATELE UNITE 

Prezenţa preşedintelui american, George W. Bush, la Göteborg, pe 14 iunie a.c., a permis “reafirmarea valorilor de bază şi a obiectivelor comune pe care se sprijină comunitatea transatlantică”. 

“Cooperarea va continua în privinţa problemelor din Orientul Mijlociu, Balcani şi peninsula Coreea”. În ciuda unor dezacorduri asupra protocolului de la Kyoto şi a ratificării acestuia, UE şi Statele Unite au reunoscut necesitatea continuării dialogului. 

▪ NEPROLIFERAREA ARMELOR NUCLEARE

Liderii europeni îi invită pe miniştrii din ţările lor “să adopte fără întârziere o poziţie comună privind lupta împotriva proliferării rachetelor balistice, fondată pe universalitatea codului internaţional de conduită propus de membrii Regimului de control al tehnologiilor de rachetă”. “Această iniţiativă ar putea conduce la convocarea unei conferinţe internaţionale”. 

▪ MACEDONIA 

“Cei 15” au reafirmat necesitatea “găsirii unei soluţii politice a crizei din Macedonia”, care presupune “deschiderea unui veritabil dialog (...), inclusiv în privinţa chestiunilor de ordin constituţional”, şi “instaurarea unei păci durabile”. Aceştia au convenit să numească, pentru o durată limitată, un reprezentant al UE la Skopje, care va acţiona sub autoritatea Înaltului reprezentant al Uniunii Europene pentru politică externă. 

▪ RELAŢIILE UE - RUSIA 

UE se declară mulţumită de “progresele importante înregistrate pe calea edificării unui parteneriat cu Rusia, fondat pe valori comune şi un dialog întărit”. 

“Situaţia din Cecenia continuă să provoace vii preocupări. O soluţie politică a conflictului trebuie găsită cu maximă urgenţă. Trebuie să se continue elucidarea actelor de încălcare a drepturilor omului pentru ca autorii să fie judecaţi”. 

▪ ORIENTUL MIJLOCIU 

“Cei 15” se declară mulţumiţi de planul de securitate încheiat între israelieni şi palestinieni şi cer “îngheţarea completă a activităţilor de colonizare”. 

“Ajutorul pentru instituţiile şi economia palestiniană rămân un angajament european căruia trebuie să-i rămânem fideli în cadrul unui efort internaţional”. 

▪ ALGERIA 

“Uniunea Europeană le cere tuturor responsabililor algerieni să acţioneze pentru a pune capăt confruntărilor şi violenţei”. UE “le cere autorităţilor să lanseze o iniţiativă politică în vederea rezolvăzrii crizei printr-un dialog între toţi algerienii”. 

▪ DEZVOLTARE DURABILĂ ŞI PROTECŢIA MEDIULUI 

Liderii europeni au convenit că o “strategie în favoarea dezvoltării durabile (...) adaugă o dimensiune referitoare la mediul înconjurător” celei fixate de UE “şi stabileşte o nouă apropiere pentru politica europeană”. 

Statele membre sunt invitate să pună capăt propriilor strategii vizând stabilirea unui echilibru între o creştere economică susţinută şi obiectivele respectării mediului şi a progresului social. În cadrul summit-ului din primăvară, “Cei 15” vor analiza progresele din acest domeniu. 

UE şi-a reafirmat “angajamentul de a atinge obiectivele fixate de protocolul de la Kyoto privind reducerea emisiilor de gaz cu efect de seră” şi să “realizeze până în 2005 progrese tangibile în acest sens”. 

▪ PERSPECTIVE ECONOMICE 

UE a înregistrat “progrese considerabile în 2000”, cu o puternică creştere economică şi o scădere a ratei şomajului la cel mai mic nivel din ultimii zece ani. De atunci, “conjunctura economică internaţională s-a deteriorat sensibil şi perspectivele de creştere în cadrul Uniunii sunt în scădere”. 

“Cu toate acestea, o vastă piaţă internă, completată de euro, constituie o bază solidă şi stabilă pentru o creştere internă, mai puţin expusă fluctuaţilor nivelului de schimb. Datele fundamentale ale economiei europene rămân solide”. 

▪ Organizaţia Mondială a Comerţului 

Lansarea unui nou ciclu “ambiţios şi echilibrat” al negocierilor comerciale multilaterale în cadrul conferinţei ministeriale a OMC, care va avea loc la Doha în noiembrie 2001, “rămâne un obiectiv primordial” al Uniunii.

 

4. Turneul în Europa al preşedintelui american George W. Bush. Vizita efectuată în Polonia

 

Preşedintele american, George W. Bush, a efectuat în perioada 12-17 iunie a.c., primul turneu oficial în Europa, de la preluarea puterii, la începutul acestui an. Turneul european al preşedintelui american a debutat în Spania şi a mai cuprins vizite la Bruxelles, unde a participat la lucrările reuniunii NATO, Göteborg, unde a participat la un summit UE-SUA, Varşovia, prima incursiune a unui preşedinte american într-un fost stat comunist şi Ljubljana, unde a avut o întrevedere cu preşedintele rus, Vladimir Putin.

După discuţiile avute cu liderii NATO şi UE la Bruxelles şi Göteborg, preşedintele Bush a ţinut să transforme vizita pe care a efectuat-o la 15 iunie a.c., la Varşovia, în cel mai important moment al turneului sau european.

Analiştii politici consideră că prima incursiune a noului preşedinte de la Casa Albă într-un fost stat comunist este un moment mai mult decât simbolic în contextul periplului său în Europa. 

Discursul său, precedat de un moment festiv în amintirea căderii comunismului şi de o ceremonie solemnă la Monumentul victimelor naziste, a avut loc la Biblioteca Universităţii din Varşovia, la a cărei inaugurare a participat, cu un an în urmă, Suveranul Pontif, Papa Ioan Paul al II-lea. Preşedintele american a expus modul în care el, personal, şi America concep lumea secolului XXI, considerentele sale dobândind, prin ideile expuse limpede şi fără echivoc, valoarea unui document politic de însemnătate deosebită.

Principala idee a discursului a fost o pledoarie în favoarea extinderii UE spre Est şi a întăririi relaţiilor militare şi comerciale cu statele foste sovietice. Preşedintele american a subliniat că, aşa cum şi NATO se va extinde spre Est, Uniunea Europeană ar trebui să includă noi membri din rândul ţărilor candidate, pe baza criteriilor de aderare, fără alte discriminări şi fără a ţine cont de veto-ul unor terţe părţi. La adresa Rusiei, preşedintele George Bush a declarat că SUA doresc să transforme această ţară într-un “prieten şi aliat”, care “nu are de ce să se teamă de extinderea unor oameni dornici de libertate spre graniţele sale”.

El a reconfirmat, în maniera cea mai fermă, că America e gata să adopte, la summit-ul de la Praga, din 2002, “decizii concrete şi istorice” în sprijinul extinderii NATO, şi a dat, în acelaşi timp, Rusiei, asigurări că America şi Alianţa Nord-Atlantică nu îi mai sunt inamici.

“Anul viitor, liderii NATO se vor întâlni la Praga. Statele Unite vor fi gata să ia decizii concrete, istorice, împreună cu aliaţii lor, pentru ca extinderea NATO să continue”, a declarat preşedintele american. “Extinderea NATO a onorat promisiunea NATO. Şi această promisiune duce acum către Est, şi Sud, Nord, şi mai departe”, a adăugat acesta. “Toate noile democraţii ale Europei, de la Marea Baltică la Marea Neagră, şi toate cele care sunt situate în acest spaţiu ar trebui să aibă aceleaşi şanse pentru securitate şi libertate şi aceleaşi şanse pentru a se alătura instituţiilor Europei”, a spus el. George W. Bush a subliniat că nu există un conflict între apartenenţa la NATO şi a fi membru al Uniunii Europene. 

Calendarul extinderii va mai putea fi discutat, dar decizia fundamentală de a se proceda la o nouă extindere a fost adoptată. “Nu trebuie să calculăm ce avantaje obţinem, important este ce putem face pentru a face să avanseze cauza libertăţii. Cred că pot deveni membre NATO toate democraţiile care doresc acest lucru şi sunt gata să-şi asume răspunderile pe care le implică participarea la NATO”.

Preşedintele american a risipit orice îndoială că ar putea face o tranzacţie cu Rusia, în sensul că ar putea renunţa la procesul extinderii Alianţei Nord-Atlantice sau ar putea bloca accesul unora din candidaţi, în schimbul unei poziţii mai maleabile a Kremlinului în privinţa scutului american antirachetă: “În planurile noastre de extindere a NATO nici o naţiune nu va fi folosită ca pion... Soarta popoarelor libere ale Europei nu va constitui obiect de târguială. Nu va mai fi o nouă Ialtă”.

Majoritatea analiştilor politici apreciază importanţa extraordinară a acestor cuvinte. La 56 de ani de la întâlnirea din Crimeea, când se poate spune că, preşedintele Roosevelt şi W. Churchill au “vândut”, literalmente lui Stalin popoarele Europei răsăritene, este prima oară când un preşedinte american recunoaşte că la Ialta a avut loc un târg, în urma căruia ţările din partea estică a continentului au fost trecute în sfera de influenţă a URSS. Este prima oară când America îşi cere, fie şi indirect, scuze pentru cele petrecute la Ialta (“trădarea de la Ialta”, cum o denumesc cărţile de istorie), promiţând solemn că o asemenea tragedie nu va mai avea loc niciodată. Prin aceasta, cuvântarea preşedintelui G. Bush la Varşovia poate fi asemuită, prin răsunetul şi efectele pe care e menită să le aibă, cu discursul marelui său predecesor, Woodrow Wilson, care proclama, la scurt timp după sfârşitul primului război mondial, dreptul tuturor naţiunilor europene la autodeterminare. 

În acelaşi timp, George W. Bush a căutat să înlăture sau să atenueze eventualele aprehensiuni ale Rusiei, subliniind că uşa Europei rămâne deschisă şi pentru aceasta: “Marile instituţii ale Europei, NATO şi, UE, trebuie să construiască un parteneriat cu Rusia şi cu toate ţările care au apărut pe ruinele fostei Uniuni Sovietice. Extinzându-se, NATO nu e un inamic al Rusiei. America nu e un inamic al Rusiei. Căutăm să stabilim relaţii constructive cu Rusia, spre binele popoarelor noastre”, a afirmat preşedintele, adăugând că atât Rusia, cât şi Ucraina trebuie să aibă dreptul de a se alătura Europei”.

“America şi Rusia, a mai spus preşedintele, “trebuie să depăşească ideologia războiului rece, pentru a asigura securitatea ţărilor lor în faţa ameninţărilor crescânde ale armelor de distrugere în masă şi a pericolului ca rachetele să încapă în mâinile unor state iresponsabile”.

“Noile relaţii cu Rusia vor putea fi definite odată cu trecerea timpului, important este să se înceapă cu un cuvânt simplu: prieten”, a stăruit George W. Bush în ceea ce analiştii au apreciat ca fiind cea mai importantă cuvântare a sa de politică externă de când şi-a luat în primire mandatul.

 

5. Reuniune la nivel înalt Rusia - China 

Preşedintele Vladimir Putin a declarat, înaintea vizitei pe care a efectuat-o în China, la 14 iunie a.c., că este mulţumit de “numeroasele puncte comune care există între Rusia şi China în materie de securitate”, dar a apreciat, totodată, cu regret, “că schimburile economice sunt insuficiente”. “Avem multe puncte comune cu China. Ambele ţări acordă o importanţă deosebită întăririi stabilităţii strategice, precum şi creării unei lumi moderne democratice şi multipolare”, a declarat preşedintele rus. 

Preşedintele Vladimir Putin a pledat, totodată, pentru creşterea schimburilor economice cu China. “Dispunem de suficiente resurse neutilizate în economie pe care le-am putea dezvolta în scopul realizării intereselor noastre comune”, a subliniat şeful statului rus, precizând: “Este vorba, în primul rând, de cooperarea în domeniul energiei şi a tehnologiei de vârf, mai ales în sectorul spaţial”. 

Preşedintele chinez, Jiang Zemin, şi omologul său rus, Vladimir Putin, şi-au exprimat, în cadrul convorbirilor desfăşurate la Shanghai, opoziţia faţă de proiectul american privind sistemul de apărare antirachetă (NMD). 

Întâlnirea la nivel înalt, prima dintr-o serie de trei prevăzute pentru acest an între cei doi şefi de stat, s-a desfăşurat cu ocazia summit-ului Organizaţiei de Cooperare de la Shanghai (OCS) . 

Cei doi şefi de stat s-au declarat “foarte mulţumiţi” de dezvoltarea relaţiilor bilaterale, pe care s-au angajat să le dezvolte într-o cooperare deplină. “Ţările noastre colaborează pe deplin pentru rezolvarea problemelor internaţionale, relaţiile ruso-chineze constituind un factor important în garantarea stabilităţii mondiale”, a declarat ministrul rus de externe, Igor Ivanov. 

Preşedinţii Jiang Zemin şi Vladimir Putin s-au angajat să coopereze în orice problemă care priveşte scena internaţională, inclusiv controversatul proiect militar american. Respectivul proiect nu a fost discutat într-o manieră detailată, cele două state având deja “o poziţie comună asupra subiectului”, a subliniat ministrul de externe rus, Igor Ivanov. 

La rândul său, preşedintele Rusiei, Vladimir Putin, a spus că ţara sa este decisă să continue o politică de relaţii constructive şi pozitive cu partenerii săi, inclusiv Statele Unite, menţionând faptul că şi China aderă la o astfel de atitudine.

 

6. Reuniunea la nivel înalt Rusia - Statele Unite 

 

Preşedinţii american, George W. Bush, şi rus, Vladimir Putin, au avut, la 16 iunie a.c., la castelul Brdo din apropiere de Ljubljana (Slovenia), o întâlnire de lucru, prin care s-a dorit a se examina posibilităţile de realizare a unui compromis în privinţa principalului dezacord existent între cele două state, cel referitor la sistemul de apărare antirachetă (NMD). 

Fără a aduce decizii importante, această primă întâlnire a preşedinţilor rus şi american a pus bazele unei legături speciale ce va face dialogul dintre foştii combatanţi ai războiului rece inseparabil de relaţia de încredere şi prietenie care s-a realizat în acest colţ al fostei Iugoslavii, apreciază analiştii.

Cei doi lideri au vrut să demonstreze, de-a lungul acestei întâlniri că doresc să construiască o relaţie bazată pe încredere. “Diferenţele între poziţiile noastre, între poziţiile celor două ţări, nu sunt de natură fundamentală, (…) nu există nimic care să nu poată fi rezolvat”, a declarat Vladimir Putin, la conferinţa de presă care a încheiat întâlnirea bilaterală. Ambii preşedinţi au rostit fraza repetată de mai multe ori de preşedintele George W. Bush pe tot parcursul turneului său european: “Statele Unite şi Rusia nu sunt duşmani”. “Ţările noastre au interese comune şi împărţim mari responsabilităţi”, a spus preşedintele american, subliniind faptul că a avut cu omologul său rus o discuţie “directă” şi “foarte fructuoasă”. 

Principalul dezacord existent între cele două puteri, de la instalarea lui George W. Bush la Casa Albă, în ianuarie 2001, referitor la proiectul american de apărare antirachetă, nu s-a soluţionat încă. Preşedintele american a dat asigurări că secretarul de Stat, Colin Powell, şi secretarul Apărării, Donald Rumsfeld, vor începe în foarte scurt timp un dialog regulat asupra chestiunilor de securitate cu omologii lor ruşi, Igor Ivanov şi Serghei Ivanov. 

“I-am spus preşedintelui V. Putin că avem nevoie de o nouă apropiere pentru o nouă eră, o apropiere care să protejeze în acelaşi timp popoarele noastre şi să întărească forţa de contracarare a unor atacuri nucleare, explorând şi dezvoltând o nouă atitudine în materie de apărare şi de apărare antirachetă”, a spus George W. Bush. 

Vladimir Putin a reafirmat poziţia constantă a Rusiei. “Noi menţinem ideea că tratatul antirachetă ABM din 1972 este piatra de temelie a unei arhitecturi mondiale de securitate internaţională”, a spus acesta. Preşedintele rus nu a respins, totuşi, angajarea unui dialog ruso-american pe tema “noilor ameninţări”, care, potrivit părţii americane, justifică amplasarea acestui sistem. Aceste “ameninţări” provin din partea unor ţări imprevizibile, care ar putea fi tentate să atace Statele Unite, aliaţii lor europeni sau Rusia. “SUA şi Rusia dispun de un potenţial nuclear considerabil ce le obligă să fie mult mai responsabile în ceea ce priveşte garantarea păcii comune şi a securităţii mondiale şi numai conştientizând acest lucru vom putea construi noua arhitectură a securităţii europene”, a spus preşedintele rus.

La rândul său, secretarul de stat american, Colin Powell, a declarat că Statele Unite şi Rusia vor stabili, în scurt timp, contacte asupra elaborării unui cadru de securitate. “Sper că aceste contacte vor avea loc cât mai curând posibil, suntem foarte dornici să mergem înainte”, a declarat şeful diplomaţiei americane.

Preşedintele american s-a pronunţat, de asemenea, în favoarea intensificării cooperării economice cu Rusia afirmând că “SUA va susţine integrarea Rusiei în Organizaţia Mondială a Comerţului (OMC)”. 

Preşedintele George W. Bush a mai abordat în cadrul discuţiilor cu omologul său rus subiecte referitoare la Cecenia şi la libertatea presei în Rusia. 

De asemenea, s-a stabilit programul altor două întâlniri la cel mai înalt nivel, în cursul acestui an. Vladimir Putin a fost invitat, în toamnă, în Statele Unite, iar preşedintele american a acceptat, la rândul său, invitaţia de a face o vizită în Rusia. 

În timpul întâlnirii celor doi lideri, între 200 şi 300 de manifestanţi antimondializare şi anarhişti s-au reunit într-un parc din centrul capitalei slovene pentru a protesta faţă de prezenţa preşedintelui american la Ljubliana. Contestatarii, care îl consideră pe şeful administraţiei americane un simbol al mondializării, purtau banderole pe care se putea citi: “Hitler + Stalin = Bush”.

*

În cadrul conferinţei de presă ce a urmat întâlnirii, preşedinţii rus şi american au evitat să dea amănunte despre cele discutate, afirmând doar că au fost abordate o serie largă de subiecte, de la NMD la problemele economice ale Rusiei. George W. Bush l-a descris pe partenerul său de discuţii drept un om “cinstit, direct, care îşi iubeşte ţara”. Şeful Administraţiei de la Casa Albă a mai spus că a venit momentul ca ţările lor “să privească lumea aşa cum e, nu cum a fost” - referire la dorinţa americană de renunţare la Tratatul ABM din 1972, bază a actualului echilibru geostrategic mondial, dar care împiedică realizarea scutului antirachetă. Preşedintele SUA a afirmat că această problemă rămâne a fi discutată de autorităţile în materie din cele două ţări. 

Preşedintele Vladimir Putin a afirmat că rezultatele întâlnirii au fost mult mai bune decât se aşteptase şi că speră să dezvolte o relaţie de respect reciproc cu liderul american. Subliniind din nou opoziţia ţării sale în problema NMD, V. Putin s-a dovedit mult mai deschis în problema extinderii NATO. În opinia preşedintelui rus, care nu demult îşi exprima dezacordul faţă de un nou val de aderări la Alianţă, „Rusia cooperează cu NATO (...) Nu este nevoie să punem paie pe foc în această situaţie”.

*

“Preşedintele rus, Vladimir Putin, şi omologul său american, George W. Bush, nu mai sunt duşmani, uneori sunt chiar aliaţi”, titrează cele mai importante cotidiane ruseşti, comentând rezultatele primei întâlniri, din Slovenia, dintre cei doi şefi de stat. 

“Dialogul ruso-american continuă. Rusia şi Statele Unite nu mai sunt inamici, uneori sunt chiar aliaţi; cei doi preşedinţi nu vor încerca să-şi pună piedici unul altuia”, precizează cotidianul “Izvestia”. “Principalele obiective de stabilire a contactelor personale au fost foarte uşor de realizat”, notează la rândul său cotidianul “Vremia Novostei”. Pentru cotidianul economic “Vedomosti”, “invitaţiile reciproce ale celor două părţi, sunt principalele rezultate ale summit-ului”. Potrivit aceluiaşi ziar, preşedintele rus a avut “câştig de cauză” în dialogul despre scutul antirachetă. “V. Putin este mult mai competent decât G. Bush, în ceea ce priveşte caracteristicile tehnice ale rachetelor şi alte noţiuni, însă foarte necesare unui dialog substanţial în problema scutului antirachetă”, scrie “Vremia Novostei”. “Rusia, care niciodată nu va reuşi să oprească proiectul american de apărare antirachetă, a obţinut o importantă amânare prin negocierile planificate de cei doi şefi de stat”, adaugă acelaşi ziar. 

 

7. Convorbiri ruso-iugoslave

 

Preşedintele rus, Vladimir Putin, a declarat, la 17 iunie a.c., la Belgrad, cu ocazia întrevederilor pe care le-a avut cu preşedintele iugoslav, Voislav Koştuniţa, că “întreaga comunitate internaţională trebuie să facă tot ce este posibil pentru a pune capăt ameninţării pe care o reprezintă pentru regiune extremismul naţional şi religios, a cărui sursă se află în Kosovo”. 

“Stabilitatea regiunii este ameninţată de un serios pericol, extremismul naţional, religios şi intoleranţa, a cărui principală sursă se află în Kosovo”, a subliniat şeful statului rus. “Obiectivul comunităţii internaţionale este respectarea Rezoluţiei 1244 a Consiliului de Securitate a ONU”, a spus Vladimir Putin, adăugând că “trebuie să facem tot ce este posibil pentru a-i dezarma pe terorişti”. Rezoluţia 1244 prevede instaurarea unei autonomii substanţiale în Kosovo şi menţinerea suveranităţii iugoslave asupra acestei provincii locuite de o majoritate albaneză şi administrate de ONU din iunie 1999. 

“Indiferent de dificultăţi, trebuie să depunem toate eforturile pentru a asigura aplicarea Rezoluţiei 1244”, a mai spus preşedintele rus. “Este evident, astăzi, că autorităţile iugoslave au nevoie de sprijinul întregii comunităţi internaţionale şi Rusia este pregătită să-şi aducă în acest sens contribuţia”, a adăugat acesta. 

Pe de altă parte, preşedintele rus a calificat drept “evenimente tragice” confruntările din Macedonia, care continuă de peste patru luni, între forţele guvernamentale şi rebelii albanezi din UCK. 

În cadrul discuţiilor, au mai fost abordate situaţia din Kosovo, rebeliunea separatiştilor albanezi din Macedonia, precum şi perspectiva unei secesiuni a micii republici Muntenegru de Federaţia Iugoslavă. A fost, de asemenea, discutată controversata chestiune a unei posibile predări a fostului preşedinte Miloşevici Tribunalului Penal Internaţional de la Haga, spre a fi judecat pentru crimele de război de care este acuzat. Atât Iugoslavia cât şi Rusia şi-au exprimat rezerve faţă de Tribunalul de la Haga, considerându-l un organism mai degrabă politic decât juridic, care nu are o atitudine imparţială în ce-i priveşte pe sârbi. Rusia a cerut, de altfel, în trecut, desfiinţarea acestui tribunal.

Au mai fost discutate şi probleme de ordin economic, inclusiv intensificarea relaţiilor comerciale şi reglementarea datoriilor, în valoare de câteva sute de milioane de dolari, ale Iugoslaviei faţă de Gazprom.

Cu acelaşi prilej, preşedintele iugoslav, Voislav Koştuniţa a criticat, din nou, comunitatea internaţională, care, în opinia sa, nu a ştiut să pună capăt spiralei violenţelor în zonă. El a atras atenţia asupra ameninţării extinderii operaţiunilor extremiştilor albanezi, aprovizionaţi cu arme şi muniţii din Kosovo, şi în alte regiuni, inclusiv în nordul Greciei. Voislav Koştuniţa, a insistat asupra necesităţii aplicării Rezoluţiei 1244 în Kosovo, amintind că aceasta trebuie să garanteze întoarcerea sârbilor care au părăsit provincia, al căror număr se ridică la 200.000. 

Voislav Koştuniţa a declarat că a discutat cu Vladimir Putin despre “importanţa unei conferinţe regionale în cadrul căreia să fie reafirmate principiile de inviolabilitate a frontierelor din Balcani, de integritate teritorială şi de protecţie a minorităţilor”.

După încheierea convorbirilor de la Belgrad, preşedintele rus s-a deplasat în Kosovo, unde sunt stationaţi, în cadrul zonei internaţionale de menţinere a păcii, 3.000 de soldaţi ruşi. El s-a întâlnit, pe aeroportul din Podgoriţa, capitala provinciei, cu comandantul-şef al acestei forţe, generalul Thorstein Skiaker, cu administratorul ONU pentru Kosovo, Hans Haekkerup, şi s-a întreţinut cu militarii ruşi care asigură paza aeroportului.

Vizita lui Vladimir Putin la Belgrad este unanim interpretată de analiştii politici ca o expresie a dorinţei Moscovei de a contrabalansa influenţa occidentală în Balcani, într-un moment în care zona este sfâşiată de noi conflicte, devenind tot mai instabilă.

 

8. Alegerile legislative din Bulgaria

 

Electoratul bulgar a fost chemat la urne la 17 iunie a.c. trebuind să aleagă, prin vot proporţional, un număr de 240 deputaţi ai Parlamentului unicameral. 

După numărarea a 99,87% din voturile exprimate, Mişcarea Naţională Simeon al II-lea (MSN) a obţinut 43,05% dintre acestea, potrivit rezultatelor anunţate de comisia electorală şi va deţine 120 din cele 240 de mandate parlamentare. 

Coaliţia conservatoare aflată la putere, Forţele Democratice Unite (FDU), a obţinut 18,24% din numărul total de voturi şi va ocupa 51 de locuri în noul parlament, în timp ce Partidul Socialist (PSB, foştii comunişti) a obţinut 17,35% din sufragii şi va deţine 48 de mandate. Partidul minorităţii turce, Mişcarea pentru Drepturi şi Libertăţi, a obţinut 6,73% din voturi şi va deţine 21 de mandate în viitorul parlament. Nici unul dintre celelalte 32 de partide şi coaliţii care au participat la alegerile legislative nu a depăşit pragul de 4% necesar pentru intrarea în Parlament. 

Rata de participare la vot este estimată la 67%, fiind cu patru procente mai mare decât la alegerile legislative din 1997. 

Premierul bulgar în exerciţiu, Ivan Kostov, învins în alegeri de partidul fostului suveran, a recunoscut că a comis “multe greşeli”. “Am luat măsuri nepopulare. Am comis multe greşeli. Am cerut un preţ prea mare decât cel pe care bulgarii erau gata să-l plătească, dar am pus nişte baze solide, de la care oricine poate pleca pentru a realiza obiective ambiţioase”, a declarat acesta. Guvernul său conservator, format în 1997, în condiţiile unei grave crize economice şi financiare ce ameninţa stabilitatea ţării, a instituit, împreună cu Fondul Monetar Internaţional (FMI), o politică de austeritate, care, deşi a stabilizat ţara şi a făcut ca Bulgaria să fie reţinută drept candidată la Uniunea Europeană şi NATO, a dus la o rată a şomajului de 18% un “record” în rândul ţărilor candidate la UE. 

Recunoscânu-şi înfrângerea, Ivan Kostov a admis că “a pierdut încrederea alegătorilor”, dar a dat asigurări, totuşi, că a creat o încredere în ţară în ceea ce priveşte faptul că actuala coaliţie aflată la putere a condus ţara către o poziţie bună în cursa pentru UE şi NATO. 

Câştigătorul alegerilor, fostul rege al Bulgariei, a refuzat, înainte de anunţarea rezultatelor scrutinului, să precizeze dacă are în vedere ocuparea postului de prim-ministru. “Să nu vorbim de viitorul meu politic. Se întâmplă ceva unic şi fără precedent în ţară”, a declarat fostul suveran în cursul unei conferinţe de presă. În schimb, Simeon al II-lea a declarat că doreşte formarea “unei coaliţii cu toate forţele care împărtăşesc ideile principale ale programului său în privinţa creşterii economice, aderării la NATO şi luptei împotriva corupţiei”. 

“Bulgaria nu mai este aceeaşi”, a declarat fostul rege în prima sa declaraţie după victorie. “Plecăm împreună pe calea renaşterii spirituale şi economice a Bulgariei”, a adăugat el, avertizând, totuşi, că “vor exista multe obstacole şi că drumul nu va fi uşor”. Fostul rege a spus că partidul său este “gata să preia responsabilităţile pentru gestionarea ţării”. 

“A venit timpul pentru un reviriment”, a subliniat Simeon al II-lea. Acesta a promis alegătorilor să “cureţe Bulgaria de corupţie, una dintre cauzele sărăciei şi a întârzierii ţării pe calea sa către UE”. 

Fostul rege a promis, de asemenea, să-i controleze pe viitorii deputaţi, interzicându-le mai ales să participe în consiliile de administraţie ale companiilor şi băncilor. El a promis, de asemenea, o creştere a pensiilor şi a anumitor salarii, precum şi credite fără dobândă acordate micilor întreprinzători, ceea ce i-a atras critici violente din partea adversarilor săi din actualul guvern, care l-au acuzat de “populism”. 

Faţă de promisiunile fostului rege, FDU a promis să creeze 100.000 de locuri de muncă pe an şi să dubleze salariile şi pensiile, menţinând, totuşi, o “disciplină financiară de fier”.

*

Fostul suveran bulgar, Simeon al II-lea, câştigător al alegerilor legislative, reprezintă pentru bulgari speranţa unui viitor mai bun şi a unei vieţi politice mai asanate moral, analiştii politici considerând, însă, că există încă multe semne de întrebare în ceea ce priveşte metodele şi programul său. 

Simeon de Saxa-Coburg-Gotha este rudă cu regina Elisabeta a Marii Britanii şi cu regele Albert al Belgiei. Vorbeşte curent 6 limbi străine, dar se exprimă în bulgară cu ajutorul unor cuvinte arhaice, care datează din copilăria sa, dinainte să fi fost, la nouă ani, expulzat din ţară, în 1946, şi să înceapă o viaţă în exil care s-a încheiat recent. 

Rege la şase ani, după moartea tatălui său, Boris al III-lea, în 1943, Simeon al II-lea a fost expulzat, trei ani mai târziu, împreună cu familia sa, ca urmare a unui referendum prin care se instaura Republica, a cărei legitimitate o pune acum la îndoială, reamintind că scrutinul din '43 a avut loc în condiţiile “ocupaţiei sovietice”. 

Susţinut de familiile regale din întreaga Europă, Simeon al II-lea şi-a făcut studiile în economie la Madrid şi s-a căsătorit cu o aristocrată spaniolă, Margherita, cu care are cinci copii. A făcut carieră în domeniul consilierii administrative, lucrând pentru mai multe companii europene şi africane.

În timp ce numele său a fost tabu în cei 45 de ani de comunism, discreţia sa, accentele sale de toleranţă şi patriotismul au constituit un enorm capital de simpatie pentru cel care dă asigurări că “primul nume menţionat în rugăciunile sale este cel al Bulgariei” şi că “nu caută să se răzbune”.

Laconic, el întreţine, totuşi, o anumită ambiguitate în ceea ce priveşte metodele sale, mulţumindu-se adesea să răspundă întrebărilor presei cu formula: “Veţi afla când va veni timpul, credeţi-mă”. Formaţiunea sa politică, Mişcarea Naţională Simeon al II-lea, a fost creată în luna aprilie a.c., răsturnând toate aşteptările analiştilor şi clasându-se neaşteptat de repede în fruntea preferinţelor electoratului. 

Promisiunile unei “schimbări rapide a nivelului de trai” şi a impunerii unei “moralităţi” în politică au avut un larg ecou într-o ţară în care rata oficială a şomajului depăşeşte 18% din populaţia activă. Adversarii săi îl bănuiesc că doreşte să restaureze monarhia, chiar dacă fostul monarh, care nu a abdicat niciodată, a dat asigurări că această chestiune “nu este la ordinea zilei”. “Regele este un patriarh cu partid. Retorica sa este mai degrabă cea a unui lider charismatic decât cea a unuia politic. El este când regele Simeon al II-lea care inspiră respect, când amintirea nostalgică a micului Simeon, copilul exilat”, spune politologul Ivan Krastev, amintind faptul că “Micul Simeon nu era ca alţii - la naşterea sa, în 1937, toate notele elevilor bulgari au fost mărite cu un punct, iar 4.000 de deţinuţi au fost amnistiaţi”. 

Dând de înţeles că a fost invitat “pentru o misiune în favoarea ţării sale”, el a decis în acest an să se lanseze în politică, chiar dacă există o decizie a Curţii Constituţionale bulgare care prevede faptul că, pentru că nu a trăit în ultimii cinci ani în Buglaria, nu poate fi candidat la alegerile prezidenţiale din această toamnă. 

 

9. Franţa - ratificarea Tratatului de la Nisa 

 

Deputaţii francezi au adoptat la 12 iunie, a.c., proiectul legii de ratificare a Tratatului european de la Nisa, care s-a bucurat de susţinerea a două dintre cele mai mari formaţiuni din Adunarea Naţională - Partidul Socialist, al premierului Lionel Jospin, şi Adunarea pentru Republică (RPR), a preşedintelui Jacques Chirac. Ratificarea s-a făcut cu 407 voturi favorabile, 27 împotrivă şi 113 abţineri. 

Grupurile socialist, al RPR şi al Democraţiei Liberale (de dreapta) au pledat pentru un vot favorabil Tratatului, la fel şi radicalii de stânga. 

Grupul comunist a pledat pentru abţinerea de la vot, la fel ca UDF (centru-dreapta), fiind “pentru prima oară de la începutul construcţiei europene” când cele două formaţiuni de orientare diferită au o poziţie comună, după cum a subliniat fostul preşedinte Valéry Giscard d'Estaing. 

Mişcarea Cetăţenilor (MDC) a fostului ministru Jean-Pierre Chevenement şi Verzii au fost împotriva Tratatului. 

Guvernul ceruse deputaţilor, prin intermediul ministrului delegat pentru Afaceri europene, Pierre Moscovici, să ratifice Tratatul de la Nisa, avertizând că, în caz contrar, “vor semna actul de dezmembrare” a Uniunii Europene. Acesta a reafirmat poziţia “Celor 15”, care refuză orice renegociere a tratatului, în pofida votului negativ dat de irlandezi la referendumul din 8 iunie a.c.

Proiectul legii va fi transmis Senatului, unde ar urma să fie adoptat până la vacanţa parlamentară din această vară, ceea ce ar face ca Franţa să devină prima ţară europeană care a ratificat Tratatul de la Nisa. 

 

 

 

10. Opinii privind procesul de extindere a UE 

 

Premierul polonez, Jerzy Buzek, a avertizat la 11 iunie, a.c. că “orice întârziere sau amânare a procesului de extindere a Uniunii Europene, după referendumul din Irlanda, riscă să sporească scepticismul polonezilor faţă de UE”. 

“Fiecare an de întârziere în procesul de extindere face ca situaţia să fie foarte dificilă, atât pentru populaţie, cât şi pentru politicieni, în Polonia”, a afirmat J. Buzek, la încheierea unei întrevederi cu omologul său danez, Poul Nyrup Rasmussen. 

“Suntem gata să ne alăturăm UE la 1 ianuarie 2003. Dar trebuie să fim pregătiţi şi pentru o altă dată, iar acest lucru ne va provoca, între timp, probleme şi ne va obliga la cheltuieli dacă sprijinul UE va întârzia”, a mai spus el. 

J. Buzek şi-a exprimat speranţa că summit-ul UE de la Göteborg va adopta “o declaraţie de susţinere fermă a procesului de extindere şi de solidaritate a statelor membre”. 

“În anii '90, exista voinţă politică pentru extindere şi solidaritate cu ţările candidate. Acesta este motivul pentru care dorim un mesaj ferm şi un semnal din partea summit-ului de la Göteborg, care să transmită că voinţa şi sprijinul există în continuare”, a spus el. 

Premierul danez a oferit asigurări că “Danemarca - preşedinte al UE la 1 ianuarie 2003 - va depune toate eforturile pentru a asigura primele ţări candidate - printre care se numără şi Polonia - că vor fi admise în UE la 1 ianuarie 2003”. 

*

Premierul suedez, Göran Persson, a cărui ţară deţine până la sfârşitul lunii iunie a.c. preşedinţia semestrială a Uniunii Europene, şi-a exprimat temerea, la 11 iunie a.c. la Stockholm, că procesul de extindere a Uniunii va fi “întârziat sau împiedicat, din cauza respingerii de către Irlanda a Tratatului de la Nisa”. (Irlanda a respins, prin referendum, ratificarea Tratatului de la Nisa referitor la extinderea Uniunii Europene, o proporţie de 53,87% dintre sufragii constituind voturi negative, în timp ce 46,13% au fost voturi favorabile.) 

Pe de altă parte, potrivit preşedintelui Comisiei Europene, Romano Prodi, procesul de extindere a Uniunii Europene trebuie să continue “fără schimbare”, în pofida refuzului irlandez. Romano Prodi a făcut această declaraţie cu ocazia reuniunii de la Luxemburg a miniştrilor europeni ai Afacerilor Externe, în cursul căreia aceştia au “exclus”, într-un text comun dat publicităţii la puţin timp după declaraţiile lui Prodi, orice renegociere a Tratatului. 

“Negocierile trebuie să continue conform planului stabilit: sperăm în continuare că unele ţări vor putea participa la alegerile europene din 2004, ceea ce înseamnă că vom fi terminat negocierile cu aceste ţări către sfârşitul lui 2002”, a afirmat R. Prodi, şefii de stat şi de guvern din cele 15 ţări membre ar trebui să reafirme, cu ocazia summitul-ui lor de la Göteborg, “hotărârea” de a continua extinderea, găsind totodată mijlocul de a răspunde nemulţumirilor manifestate de alegătorii irlandezi. 

R. Prodi a declarat că a avut întâlniri cu premierul irlandez Bertie Ahern, din care a dedus că “guvernul irlandez intenţionează să continue procedura de ratificare” a tratatului de la Nisa. “Nu trebuie neapărat să renegociem acest tratat. Guvernul irlandez mi-a dat asigurări că nu este cazul”, a mai spus preşedintele Comisiei Europene. 

Potrivit unor surse diplomatice, organizarea unui al doilea referendum pare soluţia cea mai probabilă, după ce Tratatului de la Nisa îi vor fi adăugate “declaraţii” ale Celor 15 care să dea asigurări şi să risipească temerile irlandezilor. 

R. Prodi a subliniat, totuşi, că victoria răspunsurilor negative “face să apară multe semne de întrebare, care nu au legătură neapărat cu Tratatul de la Nisa”, cum ar fi, de pildă, problema neutralităţii irlandeze în materie de apărare. 

“Guvernul irlandez îşi păstrează întreg calmul şi crede că poate explica electoratului cum stau lucrurile”, a declarat R. Prodi. 

Reafirmând că este “profund decepţionat” de rezultat, el a recunoscut că toţi cetăţenii europeni trebuie să fie “implicaţi mai mult” în dezbaterile privind viitorul UE.

11. Situaţia din Orientul Mijlociu

 

Israelul şi-a dat acordul pentru planul directorului CIA, George Tenet, de încetare completă a focului, a anunţat purtătorul de cuvânt al premierului Ariel Sharon, Raanan Gissin. 

"Am acceptat propunerile lui G. Tenet în vederea unei încetări a focului complete şi necondiţionate", a afirmat acesta, fără a face alte precizări. 

Israelul şi-a dat acest acord ca urmare a unei întrevederi dintre premierul israelian şi ministrul Apărării, Benyamin Ben Eliezer, referitoare la discuţiile pe teme de securitate purtate anterior cu palestinienii. 

Documentul directorului CIA a fost în centrul discuţiilor din cadrul reuniunii pe teme de securitate israelo-palestiniene care s-a desfăşurat la Ierusalim, în prezenţa lui G. Tenet. 

Liniile generale ale Planului vizând încetarea focului, elaborat de directorul CIA, George Tenet, şi acceptat atât de statul evreu, cât şi de Autoritatea Naţională Palestiniană, cuprind următoarele obligaţii pentru părţile beligerante:

Părţii palestiniene îi revine să se conformeze următoarelor cerinţe:

· arestarea, interogarea şi întemniţarea membrilor grupărilor islamiste radicale acuzate de Israel de organizarea de atentate teroriste;

· furnizarea numelor celor arestaţi unui Comitet mixt de securitate; 

· confiscarea armelor deţinute de palestinieni;

· furnizarea tuturor informaţiilor legate de eventuale noi atentate;

· împiedicarea contrabandei cu arme;

· încetarea incitărilor la violenţă pe căi oficiale.

Israelul, acceptând acest plan, s-a angajat:

· să nu mai atace instituţii civile sau militare ale ANP;

· să se abţină de la utilizarea de arme ucigaşe pentru dispersarea manifestanţilor;

· să adopte măsuri împotriva cetăţenilor israelieni care se fac responsabili de acte de răzbunare sau incitare la violenţă împotriva palestinienilor;

· să ancheteze circumstanţele în care au murit palestinieni care nu au fost implicaţi în acţiuni teroriste;

· să-i elibereze din închisori pe palestinienii arestaţi, care nu se fac vinovaţi de acte teroriste, cu precădere pe manifestanţii care au aruncat pe pietre;

· să îşi redesfăşoare armata pe poziţiile ocupate înainte de declanşarea Intifadei, la 28 septembrie 2000;

· să ridice blocada impusă teritoriilor palestiniene autonome.

De asemenea, cele două părţi s-au angajat:

· să împiedice indivizi sau grupuri să folosească zonele pe care le controlează ca baze de atac sau ca refugii după comiterea unor asemenea acte;

· să aibă întâlniri săptămânale pentru a adopta măsuri concrete destinate relansării cooperării în materie de securitate;

· să reactiveze birourile de legătură;

· să ţină legătura, în mod regulat, la nivel de responsabili din domeniul securităţii, prin video-conferinţe, graţie materialului furnizat de SUA.

*

Acordul de încetare a focului între israelieni şi palestinieni a intrat oficial în vigoare la 13 iunie a.c. 

În comunicatul Ministerului Apărării al Israelului, se ordonă armatei să înceapă aplicarea măsurilor de consolidare a acordului, prevăzute în planul directorului CIA, George Tenet. Armata israeliană va facilita, în 48 de ore de la intrarea în vigoare a acordului, circulaţia în teritoriile palestiniene şi va permite trecerea mărfurilor. Potrivit comunicatului, Israelul va îmbunătăţi condiţiile de viaţă ale palestinienilor şi îşi va modifica dispozitivul militar de pe teren.

Pe de altă parte, conducerea palestiniană, care s-a reunit la 13 iunie a.c., la Ramallah, în Cisiordania, a afirmat că acordul de încetare a focului face parte dintr-un plan global, care include aplicarea recomandărilor raportului Mitchell. La reuniune, care a fost condusă de şeful Autorităţii Palestineine, Yasser Arafat, au luat parte membrii guvernului palestinian şi cei ai Comitetului Executiv al Organizaţiei pentru Eliberarea Palestinei. “Înţelegerea asupra încetării focului face parte dintr-un plan global, care include aplicarea tuturor recomandărilor raportului comisiei Mitchell, inclusiv îngheţarea colonizărilor, aplicarea acordurilor semnate, reluarea negocierilor privind statutul final pe baza rezoluţiilor 242 şi 338 ale Consiliului de Securitate privind retragerea israeliană din teritoriile ocupate” - se precizează în comunicatul publicat la încheierea reuniunii.

“Sperăm să vedem acest acord aplicat pe teren prin ridicarea tuturor restricţiilor impuse de armata israeliană teritoriilor ocupate şi revenirea la situaţia de dinainte de 28 septembrie, începerea Intifadei”, adaugă comunicatul. 

*

Indiscutabila superioritate militară a Israelului în Orientul Mijlociu împiedică Intifada palestiniană să degenereze în confruntare regională, potrivit unui studiu universitar israelian dat publicităţii la 11 iunie a.c., la Tel-Aviv. 

“Echilibrul militar în Orientul Mijlociu”, un raport anual al Centrului Jaffa pentru studii strategice de la Universitatea din Tel-Aviv, a fost prezentat în cadrul unei conferinţe de presă de către autorii săi, directorul centrului, profesorul Shai Feldman şi cercetătorul Yiftah Shapir. 

“De partea israeliană nu s-au înregistrat schimbări semnificative în cursul anului care s-a scurs în privinţa potenţialelor militare convenţionale sau neconvenţionale. Capacitatea de luptă a Israelului rămâne intactă, împiedicând orice escaladare către un război regional”, a afirmat profesorul Shai Feldman. “Din punctul de vedere al ţărilor arabe, diferenţa strategică în favoarea Israelului continuă să se mărească, în special în materie de tehnologie de vârf”, subliniază profesorul S. Feldman, citând în special forţele aeriene, sistemele de informaţii şi apărarea contra rachetelor balistice, de care dispune Israelul. 

“Continuarea violenţei palestiniene pune Israelul în faţa unei sfidări, care nu ameninţă cu nimic avantajul său strategic”, afirmă autorii studiului. Potrivit acestora, ceea ce reprezintă adevărata forţă a statului evreu este “superioritatea forţelor convenţionale, convingerea statelor arabe că Israelul deţine arma nucleară, legăturile sale militare strânse cu Statele Unite şi faptul că asistenţa furnizată de Uniunea Sovietică anumitor state arabe în timpul războiului rece se menţine”. “Interesul majorităţii statelor arabe este de a menţine stabilitatea şi de a evita să fie implicate într-un război generalizat contra Israelului”, apreciază S. Feldman. El nu a îndepărtat, totuşi, riscurile unei escalade regionale. “Unele erori de apreciere ar putea induce Siria să autorizeze miliţiile şiite libaneze Hezbollah, proiraniene, să efectueze operaţiuni contra unor ţinte israeliene, ceea ce ar putea avea ca efect un război între Siria şi Israel”, a avertizat acesta. “Astăzi, liderii sirieni limitează acţiunile Hezbollahului la un sector bine definit, Har Dov (fermele de la Shebaa, teritoriu contestat de la graniţa siriano-libanezo-israeliană) dar nimic nu garantează că vor face la fel în continuare”, a mai spus S. Feldman. 

Reamintind bombardarea, în luna mai, de către Israel, a unei staţii radar siriene din Liban, Y. Shapir a avertizat că încă o acţiune israeliană ca aceasta, ripostă la o provocare a Hezbollahului, şi poate apărea o situaţie de criză cu Siria, subliniind, totuşi, că o astfel de posibilitate este încă departe de a apărea. 

Referitor la retragerea israeliană din sudul Libanului, din mai 2000, un alt membru al centrului, generalul în rezervă Shlomo Brom, a afirmat că Intifada este rezultatul “concluziilor eronate trase de palestinieni din retragerea israeliană”. 

*

Şeful guvernului israelian, Ariel Sharon, şi ministrul israelian al afacerilor externe, Shimon Peres, au făcut un vehement schimb de opinii în cadrul unei reuniuni a guvernului ce s-a desfăşurat la 17 iunie a.c., la Ierusalim. Cei doi lideri politici au opinii diferite în ceea ce priveşte situaţia actuală din regiune.

Ariel Sharon îşi menţine punctul de vedere conform căruia liderul palestinian, Yasser Arafat, nu ar dori soluţionarea conflictului, în timp ce Shimon Peres este ferm convins că acordul de încetare a focului la care a subscris şi liderul palestinian este un pas real în vederea restabilirii păcii în regiune. 

Shimon Peres a afirmat, în cursul şedinţei de guvern, că va refuza toate “directivele” venite din partea lui Ariel Sharon, acesta fiind considerat primul incident de acest gen în cadrul guvernului israelian de uniune naţională. 

Totodată, Shimon Peres a fost criticat în mod aspru de către mai mulţi miniştri de extremă dreaptă, în special de către ministrul turismului, Rehavam Zeevi, care l-a acuzat pe Shimon Peres că a adoptat o atitudine tolerantă faţă de palestinieni, atitudine care, în opinia lui R. Zeevi, a provocat “paralizia guvernului israelian”. Ministrul israelian al turismului, care este adeptul unei atitudini agresive şi ofensive faţă de palestinieni, l-a calificat drept “vampir” pe liderul palestinian Yasser Arafat şi i-a imputat lui Shimon Peres faptul că nu opune nici un fel de rezistenţă ”terorismului palestinian”.

